EDINBURGH. Líder škótskych nacionalistov Alex Salmond v piatok povedal, že vzdá funkcie škótskeho premiéra.
Oznámil to po tom, ako sa väčšina Škótov vyslovila v referende za zotrvanie v Spojenom kráľovstve.
"Moja éra v úlohe vodcu sa už takmer skončila, ale kampaň pre Škótsko pokračuje a tento sen nikdy nezomrie," vyhlásil Salmond na tlačovej konferencii v Edinburghu.
Vyzdvihol pritom dôležitosť celej kampane za škótsku nezávislosť i rekordnú, takmer 85-percentnú účasť na štvrtkovom plebiscite.
Na zjazde Škótskej národnej strany (SNP), ktorý prebehne v polovici novembra, sa už 59-ročný Salmond nebude uchádzať o funkciu jej predsedu.
Následne odstúpi aj z postu prvého ministra, aby "umožnil zvolenie nového lídra".